text: Paris le 17e d'Aoust 1652.
  Depuis la mort du duc de Valois, on attend avecq impatience l'accouchement de Madame, qui est grosse de 7 mois.
  Les Presidents Bailleil et de Mesme ont refusé d'aller à Pontoise pour estre au Parlement, qui y est establi, quelques promesses et menaces qu'on leur aye peu faire, mesme de brusler leurs maisons, où ils sont retirez.
  Le 10e on a appris par lettres de Pontoise que le jour precedent sur les 4e heures du soir le duc de Bouillon y estoit mort.
  On a remarqué que depuis six semaines la plus part de ceux que le Cardal Mazarin avoit mis auprès du Roy pour l'obseder, sont décédez, comme son nepveu Manchini, le Fouilloux et Mademoiselle Noiron, une des filles de la Reyne.
  Le Roy a envoyé un trompette au duc d'Orleans pour faire deffendre de la part du Roy la vente des statues qui sont dans le logis du Cardal Mazarin; mais S.A. Royale a fait responce, qu'il ne pouvoit empescher cela, à moins que de passer pour mazarin dans l'esprit du peuple, renvoyant le tout au Parlement.
  Le mesme jour entre une et deux heures apres midy le Cardal de Retz, suivy de 5 carosses, où il avoit près de 30 hommes de main pour se deffendre, fut au palais d'Orleans pour s'y condouloir avec leurs A.R. de la mort du duc de Valois.
  Le xi on a eu advis que les deputez du Parlement de Pontoise avoient eu audience de sa Maté à huisloslees: huis clos.; le
  President de Novion portant la parole, avoit fort parlé ledit Cardal et on croit que tout cela avoit esté concerté avec ledit Cardal pour quelques raisons qui ne se descouvrent pas encore.
  Le mesme jour monsr le duc d'Ampuille arriva icy de Pontoise de la part de leurs Matés vers leurs A.R. pour leur faire les complimens de condoleances sur la mort de mr de Valois. Le duc de Joyeuses y vint aussy de son cheff pour rendre ses devoirs à leurs A.R.
  Le mesme jour le sr de la Boulay, Capne des gardes du duc de Lorraine, arriva en cette ville de l'armée du Comte de Fuensaldagne, qui rapporta que son maistre estoit prest à escorter 8000 hommes, qui doivent venir pour messrs les Princes, pourveu qu'on luy accordast quelques conditions, ausquelles on ne croit pas que mr le Prince veuille donner les mains, luy estants trop preiudiciables; que le susdit Comte estoit fort malade et en danger de mourir; qu'aussy l'armée estoit encore ez environs de Fimes, et de pont à Vere.
  Par lettre de Rouen du 12 de ce mois on a appris que la Noblesse de basse Normandie ne vouloit pas monter à cheval pour servir le Roy dans ses armées, sur l'ordre que le sr de Matignon disoit en avoir de la Cour, et disant qu'ils ne marcheront pas sans lettres de cachet du Roy et l'attache de monsr de Longueville, et on croit que la Noblesse de la haute Normandie suivra le mesme bransle.
  Les 12 et 13 le Parlement s'estant assemblé, monsr le Prince, present S.A. Royale, ny ayant peu assister, à cause de ses goutes dont elle se trouve indisposé des le xie, après qu'on y eust deliberé pendant deux matinées sur l'affaire des Presidens et Conseillers qui composent le Parlement de Pontoise, il y fust arresté, que si dans huitaines ces messrs ne revenoient en cette ville pour reprendre leur seance audit Parlement, ils seroient rayés de la matricule, et qu'on pourvoirroit à leurs charges.
  
  Les srs Baron de Langres, Clerembaut et Chavagnac, maraus de camp, ont quitté le service de monsr le Prince et se sont retirés malcontens, sur ce qu'au prejudice de leurs longs services, monsr le Prince avoit fait monsr de Tarante Lieut General de ses trouppes, lesquelles se dé bandent fort.
  Le 13 de ce mois messrs de l'hostel de ville receurent des lettres de cachet du Roy, par lesquelles sa Maté leur faisoit deffences sur peine de la vie de proceder à une nouvelle election de Provost des Marchands et Eschevins de Paris, et qu'ils eussent à partir promtement de cette ville pour se rendre près de sa Maté, affin d'entendre ses intentions, lesquelles lettres ayant esté portées le lendemain au Parlement, il y fut ordonné, que nonobstant icelles on procederoit à l'eslection, selon la coustume, le jour de St. Roch, qui est aujourdhuy.
  Le bureau des Tresoriers de France estably en cette ville receut aussy le mesme jour 13 des lettres de cachet du Roy portans que lesdits Tresoriers eussent à se rendre incontinent à la suitte de la Cour; elles furent portées à la chambre des Comptes, qui leur fit deffenses de sortir de Paris.
  Le 13 on apprit que le Roy par la responce, qu'il avoit fait donner le jour precedent aux treshumbles remonstrances du Parlement à Pontoise, consentoit à l'esloignement du Cardal Mazarin, bien que sa Maté a eu devoir rendre tesmoignage à un chacun de l'entiere satisfaction, qu'elle a des services dudit Cardal, de sa bonne conduitte et de la protection, qu'elle est resolue de luy departir envers tous et contre tous.
  Aujourduy apres disné le corps de ville s'estant assemblé en son hostel pour proceder à l'eslection susditte mr de Brousel a esté confirmé Prevost des Marchands, et l'on a crée pour eschevins les srs Gervais, conseiller de ville, et Horry, bourgeois de Parys.